Izvor: Sanjin Strukic/PIXSELL

Psihologinja Mirjana Krizmanić komentirala je za N1 jučerašnje događaje u Saboru. Sve joj liči na jednu tužnu predstavu jer ljudi na odgovornim funkcijama moraju biti emocionalno zdrave i stabilne osobe. Upozorava da sve više postajemo neuljuđeno društvo, a ovakvi događaji sigurno tome pridonose.

"Mislim da je sve to jedna tužna predstava. Ministar Damir Krstičević sigurno je bio dobar general i ratnik, ali to ne znači da je dobar ministar. Nije isto boriti se na ratištu i biti dobar ministar obrane. Vidi se da je frustriran pa gubi živce.", smatra psihologinja Mirjana Krizmanić.

Za reakciju premijera Andreja Plenkovića kaže da je fingirana. "Ne vjerujem da bi se potukao nego je htio ostaviti dojam da nije pasiva i da se može potući."

Krizmanić pojašnjava da svi koji se natječu za odgovorne funkcije moraju biti emocionalno zdrave i stabilne osobe koje se neće dati isprovocirati, neće gubiti živce već će se ponašati u skladu sa svojim pozivom jer su odrasli ljudi dužni kontrolirati svoje emocije.

"Jedino se može sukobljavati snagom argumenata, a ne šaka."

Zabrinutost HDZ-ovih zastupnikada će se govor mržnje pretvoriti u fizičko nasilje psihologinja Krizmanić proziva kao lažno i licemjerno. "To je prebacivanje krivnje, neće se nasilje prenijeti na ulice, ali to nasilje je loš primjer za djecu koja su u pubertetu. Sreća je što mladi ne gledaju Sabor pa nisu vidjeli što se jučer dogodilo, kao što ne vide i svakodnevnu nisku razinu rasprave u sabornici."

Divljaštvo i kletve

Dr. Krizmanić smatra da sve više postajemo neuljuđeno društvo. "Sve je manje dobrog odgoja, užasno smo divlji, na ulici možete čuti kletve najgorih vrsta i od dečkiju i cura. Moramo se uzajamno poštovati kao pojedinici, a to se nigdje više ne poučava."

Kao lijek za ponašanje u Saboru, ali i politici općenito, psihologinja Krizmanić vidi izbore i građane koji će jasno poručiti da takve ne žele. "To je jedini lijek da nasilni, neuljuđeni ljudi odu iz politike. Građani mogu na izborima pokazati da želimo da zemlju vode kulturni i tolerantni ljudi bez predrasuda.", zaključila je.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.